જયયાત્રા દરમિયાન ભદ્રંભદ્ર શ્રોતાઓનો મોટો સમૂહ એકઠો કરી શક્યા નહિ. પણ ભદ્રંભદ્ર તેથી હતાશ થયા નહિ. મને કહે, ‘અંબારામ ! આ માયાવી નગરીમાં કોઈને શાંતિ નથી, સૌ આજીવિકા માટે સતત દોડધામ કરી રહ્યા છે. પણ તેથી મારો ઉત્સાહ મંદ પડશે નહિ – આપણે હવે વ્યક્તિગત સંપર્ક કરીશું.’ વ્યક્તિગત સંપર્કની ભદ્રંભદ્રની યોજના પણ બહુ સફળ થઈ નહિ. રસ્તામાં જે કોઈ મળે તેને રોકીને ભદ્રંભદ્ર ઉપદેશ આપવાનો પ્રારંભ કરતા પણ એમનો ઉપદેશ સાંભળવા કોઈ રોકાતું નહિ. પણ તેથી સહેજે હતાશ થયા વિના ભદ્રંભદ્ર કહેતા, ‘અંબારામ ! લોકો કેટલી ત્વરાથી મારો ઉપદેશ ગ્રહણ કરે છે તે જો ! મારી દષ્ટિ પડતાં જ લોકોનાં હૃદયનું પરિવર્તન થઈ જાય છે તેથી પછી એમને વિશેષ થોભવાનું પ્રયોજન રહેતું નથી.’ ભદ્રંભદ્રની આવી ગુણગ્રાહિતાથી હું હંમેશાં પ્રભાવિત રહ્યો છું.